Et større illegalt gartneri er blevet afsløret i Øster Ulslev på Lolland, oplyser politiet.

På adressen er der i et stykke tid blevet udvundet skunk af et stort antal planter. Skunk er en særlig potent form for cannabis.

Det er en specialpatrulje under Sydsjællands og Lolland-Falsters Politi, der har efterforsket sagen i længere tid, hedder det i en pressemeddelelse.

Sjældent stort fund

I alt er der fundet 2118 planter, som omregnet svarer til næsten 100 kilo hash, oplyser politiet.

- Det er sjældent, vi finder laboratorier med flere end 2000 planter, siger politikommissær Frank Toftum. Planterne skulle snart have været høstet.

Afsløringen har ført til, at betjente er taget ud på fire adresser.

Afsløringer sker med jævne mellemrum

Desuden er tre lokale mænd blevet anholdt og sigtet. I mange andre sager har det vist sig, at vietnamesiske mænd har stået for arbejdet med at passe planterne.

Onsdag kommer en dommer i Nykøbing Falster til at afgøre, om de tre skal varetægtsfængsles.

Illegale skunkgartnerier afsløres med jævne mellemrum rundt om i landet, og der er set en hel del eksempler i Sønderjylland og på Fyn.

Brand i gartneri

For et par uger siden skyldtes en brand på Sjælland en fejl i elinstallationen i et andet skunkgartneri.

I nogle tilfælde foregår dyrkningen i øde beliggende ejendomme. Dyrkningen kræver megen strøm og rigeligt med vand.

I det aktuelle tilfælde i Øster Ulslev er det foregået i en lejet ejendom på et nedlagt landbrug. I andre sager har politiet konstateret, at der er stjålet strøm for meget store beløb.